Ertholmene
Store norske leksikon,Geografi,Verdens geografi,Europa,Danmarks geografi
Ertholmene er en øygruppe i Østersjøen som ligger nordøst for Bornholm i Danmark. Ertholmene har et areal i alt på 0,4 km2 med 78 innbyggere i 2017.
Ertholmene består av øyene Christiansø (250 dekar), Frederiksø (40 dekar) og det ubebodde fuglereservatet Græsholm (110 dekar), samt noen mindre ubebodde skjær (Lilleø, Høgebur, Tat, Tyveskær, Vesterskær, Østerskær). Øyene er bygd opp av gneis og høyeste punkt finnes på Christiansø, 22 meter over havet. Danmarks østligste punkt finnes på Østerskær.Øyene ble befestet i 1684 etter ordre av Christian 5. Festningsanlegget ble nedlagt i 1855, men bygningene er bevart og hele anlegget er fredet. Ertholmene har båtforbindelse til Gudhjem og Svaneke på Bornholm, og er et svært populært turistmål i sommermånedene. Øyene besøkes årlig av omkring 75 000 turister.